Peter Skaarup (DF), 2000-10-11:
Når jeg spørger om konkrete initiativer, er det også på grund af følgende: Når vi ser på, hvad der så sker efter denne her demonstration, er det jo, at der bliver anholdt nogle og fyrre.
Men alle sammen bliver jo løsladt relativt kort tid efter det, der er foregået.
Ja, der var en enkelt person, der havde haft en gaspistol, og han skulle så afhøres over en periode, og der skulle bruges tolk og sådan noget. Men under alle omstændigheder er det indtryk, der står tilbage for den almindelige dansker, der muligvis har følt sig truet - der kan være mange ude på pladsen her, der har følt sig truet, der var mange herinde på Christiansborg, der følte sig truet den dag - at de personer, der var medvirkende under det her, og givetvis har stået bag optøjerne, ret hurtigt bliver løsladt igen, og så sker der i øvrigt ikke meget mere.
Og det indtryk, som de personer også får af situationen, er, at det er relativt omkostningsfrit at begå den slags ting.
Og når man i en gruppe opfører sig på den måde og virker truende over for andre, er det altså ikke et særlig godt signal at sende fra samfundets side, at det er relativt omkostningsfrit.
Og derfor spørger jeg regeringen: Er der nogen initiativer, som regeringen føler kan være gode for at motivere de her mennesker til ikke at fortsætte de kriminelle handlinger?
Økonomiministeren siger nærmest sådan i vrede, at det, vi kunne have sparet, eller hvad erhvervslivet kunne have sparet, var de her 3,5 mia. kr. i vekselomkostninger.
Der synes jeg så lige, vi skal huske på, at staten så sparer et langt større antal milliarder kroner på, at vi ikke behøver at omstille os fra at bruge kroner til euro, altså alle de colaautomater, parkeringsautomater og den slags ting, som skulle være udskiftet, kan vi trods alt spare, fordi det blev et nej den 28. september.
Så vil jeg godt sige til økonomiministeren: Vi er godt klar over, at regeringen har taget fejl i sine forudsigelser, hvis det blev et nej den 28. september, men det mindste, som jeg synes økonomiministeren kunne gøre i dag, var dog at erkende, at man har taget fejl, at erkende, at vismændene havde ret, også hvad angår kronekursen, som er bedre end før den 28. september.
Vil økonomiministeren dog ikke bare sige her til Folketinget og den danske befolkning: Jamen det kan godt være, at vi kom med nogle forudsigelser, som var forkerte, men nu er vi glade, nu er vi tilfredse, for de forudsigelser holdt ikke stik.
Vi beklager i øvrigt, at vi kom med de forudsigelser, og at de blev opfattet som trusler, men i dag siger vi, at vi er glade for det, og vi erkender de fejl.
Kunne ministeren ikke bare gøre det?
Jeg tror, der er mange ude i befolkningen, der siger: Kunne de dog ikke bare erkende de fejl i stedet for bare at blive ved med at komme de samme påstande ...
Jeg mener, der fra tid til anden er rejst tvivl om, hvorvidt man har de rigtige værktøjer fra politiets side til altså at blive advaret på forhånd mod, at den slags ting kan eskalere.
Og derfor mener jeg, at ministeren burde overveje, om man skulle gå i gang med at etablere muligheden for, at sådanne mere organiserede civile agenter kan få lov til at vise deres værd i forbindelse med den slags konflikter.
Men jeg vil godt spørge justitsministeren, om man i det hele taget ikke vurderer i regeringen - statsministeren vil ikke rigtig ind på det, han henviste til sin justitsminister på det her område - at vi måske er inde på et forkert spor i vores politi i forhold til de her elementer.
For der er noget, der tyder på, at man bringer den slags mellemøstlige forhold med til Danmark og udøver den samme form for vold, som vi kender fra Mellemøsten og Vestbredden, som vi har set mange gange dernede fra.
Derfor vil jeg spørge, om regeringen på baggrund af de begivenheder, der var i sidste uge, har drøftet situationen, og om man mener, der er nogle initiativer, som man bør tage, ikke for direkte at styrke politiet, det har vi talt om, men om der er nogle initiativer, man bør tage i forhold til den flygtningepolitik, landet har, den indsats, man har over for kriminelle asylsøgere også, i forhold til de her ting.
For det er gentagne gange, at man ser de problemer, og det er de samme grupper, der ser ud til at være aktive.
Så mit spørgsmål går altså på: Vil man fra regeringens side tage det her seriøst og drøfte nogle initiativer, der kan sikre, at vi ikke ser den slags situationer en gang til?